Idi enalong ires Jesus a ekika-chom ired ma echom a disipolos,
mita ren siyali-bongan ira na chakel a too tan gwara iriy mamaistoro na dinteg a ekidisdiskotil.
Sema iren emiin a tothoo,
apaman a mita res Jesus,
iyasdaaw iren pasiya et bintik chen engaspol.
Et inbagen Jesus i “Nengoy jowan pansosongbathi?”
Et gwariy sa-kin dahid ma chakel a toon engowan i “Maistoro,
intolod ko diy anak kod kad-an mo tep naiya-janan na olay na dimonyo et eg mahaesel.
No onkarod anak ko,
natingwang to.
Idi naepasamak iwan,
naimosab i temi tho tan nakimaletket tan nakimenteg.
Inbagaan koy disipolos mo i chagchagen cha,
nem nagwariy kebedinan cha.”
Et insongbat Jesus i “Si-kayon toon eg naemati!
Sa-noy kebejag na pekiolo-olop kod si-kayo?
Sa-noy kebejag na pan-ano-anos kod si-kayo?
Ala jo di ta nga-nged si-kak.”
Et intolod cha ma nga-nged kad-an Jesus,
et idi mita niwa dimonyos Jesus,
inpakayengkeng ton chakos iwa nga-nga,
et etongba ma nga-nga et iyanpoli-polig a man-oosab i temi tho.
Inbagaan Jesus iwa awa na nga-nga i “Empiyan i inpanchogi tho?”
Kigwan niwa awa i “Inchogi tho nonta kaotik to.
Eminchakel a nainpantegwang niwa dimonyod afoy tan chanom say bonoen to.
Pangaasim!
Tolongi mo kawi no gwariy kebedinan mo.”
Kigwan Jesus i “Ngoy piyan mon a-seden,
no gwariy kebedinan ko?
Sema toon naematid Afo Chiyos,
gwariy kebedinan ton emiin.”
Et kimeljaw a chakos iwa awa na nga-ngen kigwan to i “Naematiak,
nem nat on-anay i pamatik.
Pangaasim!
Tolongi moak say on-anay!”
Idi miten Jesus i chakel a toon emangkesa-nop cha kad-an cha,
inseg-ang to ma dimonyon kigwan to i “Si-kam a dimonyon enoleng tan iyanmomom niya nga-nga,
bidinen taha i bo-day ka et enog miy oli-olid si-katho.”
Et kimeljaw i dimonyo et inpakayengkeng to ma nga-nga,
et bimo-day i dimonyo.
Sema nga-nga,
singen etiy,
isonga kin na chakel a too i agpayson etiy.
Nem iden Jesus iwa diwa tho et tiyolongan ton bimangon,
et imakgwat ma iwa nga-nga.
Idi simekep ires Jesus chiwa baliy a si-kara bengat,
inbaga iren ma disipolos to i “Niyana eg mi mahachagchag iwa dimonyo?”
Kigwan Jesus i “Say dimonyon inges niwan,
mesepol a mankararag nin i tood Afo Chiyos asan mebedin a mechagchag iwa dimonyo.”